  Анжелика Тихонова корреспондент Удмуртиын «Покчи шаерлэн лулчеберетэз» («Культура малой родины») федерал ӵектос улсын Красногорск черкогуртысь культура юртэз но Сьӧлта ёросысь Кыргуртысь (Новая Жикья) Йӧскалык лулчеберетъя центрез выльдӥзы. Со сярысь элькунлэн тӧроез Александр Бречалов «Вконтакте» мерлыко вотэсысь бамаз ивортӥз. Красногорскысь культура юртын ужъёс кӧня ке люкетэн мынӥзы. 2017-тӥ арысен кутскыса, учкисьёслы залэз, коридорез, пыронэз тупатъязы. Пластик укноос, ӧсъёс пуктӥзы, пушсэ чебер каризы, выжъёссэ, тубатъёссэ выльдӥзы. Со сяна, югдытонъя но куарая тӥрлык, выль пуконъёс басьтӥзы. Озьы ик кружокъёс ортчытъяны чаклам висъетъёсты но выльдӥзы. Туэ эктонъёслы классэз, юрттӥсь висъетъёсты, кабинетъёсы ӧсъёсты воштӥзы. Нош Сьӧлта ёросысь Йӧскалык лулчеберетъя центре шуныт сётӥсь сӧзнэт, ву лыктон но кошкон гумыос кыскизы, выль санузелъёс лэсьтӥзы.  Та ужъёсты тупатъям бере 28 клуб огазеяськонъёслэн умой интыын ужаны луонлыксы кылдӥз, нош кӧня ке сюрс адями ӟечлыкогес возьматонъёсты учкыны быгатоз Тодэ вайытом, кемалась ик ӧвӧл федерал программа улсын Можгаысь, Пичи Пургаысь, Можга ёросысь куинь лулчеберет юртъёсты тупатъязы.  Тегъёс: Лулчеберет Удмуртия тупатъянужъёс Сьӧлта лэсьтськон Красногорск  